Fókuszcsoportos interjú alsótagozatos gyerekekkel – mi a kedvenc szabadidős elfoglaltságod?
Rózsafa, 2022.05.24.

A – Andrea (interjúztató)
Mindenki (interjúalanyok): M – Milán, K – Kevin, L – Lacika
***
A: Sziasztok gyerekek! Kezdhetjük az interjút?
Mindenki: Igen.
Nagyon szépen köszönöm, hogy elfogadtátok a meghívásomat a mai napra, illetve ezt megelőzve vállaltátok önkéntesen azt, hogy beszélgessünk kicsit a ti kedvelt tevékenységeitekről és a kedvelt időtöltésetekről. Első körben szeretnélek titeket megkérni arra, hogy egy-két mondattal mutatkozzatok be. Azaz: hogy hívnak, hány évesek vagytok, melyik iskolai osztályba jártok, és mit szerettek szabadidőtökben csinálni?
Kezdjük jobb oldalról, jó?
L: A nevem K. Dzsásztin László, harmadik osztályos vagyok, a Nagypeterdi Általános Iskolába járok. Nem annyira szoktam, de azért, amikor unalmamban nem tudok mit kezdeni, akkor festek. Már amikor.
A: Köszönöm. Következő?
K: Én K. Ákos Kevin vagyok, én is a Nagypeterdi Általános Iskolába járok, harmadikos vagyok. Nekem a kedvenc időtöltésem, hogyha nagyon unatkozok, kimegyek és játszok valamit és közben futok.
A: Futás közben érzed jól magad?
K: Igen.
A: Értem. A harmadik interjúalanyom?
M: Én K. Milán vagyok és én is a Nagypeterdi Általános Iskolába járok, másodikos vagyok. Amikor szabadidőmben vagyok, mindig kinn szoktam lenni, bemegyek az ugrálóvárba, és ott szoktunk játszani karatésat.
A: Karatésat? 
M: Igen.
A: Igazából csak egy hozzáfűznivaló, hogy én is észrevettem, hogy te szereted a karatés rajzokat, hiszen mindig olyan színezőket kérsz a könyvtárból. 
Jó, akkor megvan az, hogy kinek mi a kedvelt tevékenysége. A következő kérdésem mindannyiótokhoz szól, és aki akarja, az válaszolja meg először.
Mi tetszik neked ebben a kedvelt tevékenységedben?
L: Engem mondjuk rendkívül lefoglal. Ilyenkor nem figyelek másra, csak arra, hogy pontos legyen.
A: Hogy pontos legyen? Tehát ha van egy kép előtted, azt pontosan le akarod képezni?
L: Hát én így a fantáziámat használom.
A: Szép! Ok, neked?
K: Nekem az, hogy mindig lefáraszt engem. Meg ha ideges vagyok, akkor így kiengesztel.
A: Kiengedi a gőzt, ami felgyűlt benned?
K: Igen.
A: Aha. Jó. Te? 
M: Nekem az jó benne, hogy lehet mozogni. Meg ugye rajzolok, mert szeretek színezni, a karatéval kapcsolatos rajzokat szeretem inkább színezni. Meg a telefonon is ilyen játékokon játszok.
A: Tehát minden, ami a karatéról szól, téged az érdekel. Nagyon jó.
Voltak-e már sikereitek ezzel a tevékenységgel kapcsolatban?
K: Nekem volt, mert nyuszi futón 2. helyezett lettem.
A: Wow! Gratulálok! Hu, de szép érmed van.
K: Köszönöm.
A: Tehát neked volt egy verseny, és második helyezett lettél.
K: Igen.
A: Nagyon jó. Te?
L: Én kiskoromban így szerettem rajzolni, s egyszer olyat rajzoltam le, hogy Halloween-kor minek öltöztem be, vagy jelmezbálkor, és ezért nyertem emiatt egy könyvet.
A: Ó! És megtudhatom, mi volt a könyvnek a címe?
L: A könyvnek? Hát, többféle mese volt benne.
A: Meséskönyvet nyertél?
L: Igen.
A: És neked voltak már olyan rajzaid, amiket elraktál, megtartottál, mert hogy tetszett neked?
L: Persze. Attól függ. Tehát ha nem annyira tetszik így első látásra, akkor azt ki szoktam dobni. De, ami így tetszik, azt megtartom.
A: Na, hát akkor hadd lássam azokat a szép rajzokat!
L: Ugye, mondtam, hogy ez a fantáziám… ez egy keksz például.
A: Nagyon szép. Vegyes technikával készült: tollal és vízfestékkel.
L: Igen.
A továbbiakban: Kit-kat csoki, Dinnye és szívecske, Halloween-i hangulatú cukrok mini csoki és nyalóka, 2 db cseresznye és 1 tábla csoki, Fánk, Csöppek, Mini fánkok.
A: Nagyon szépek. Ügyes vagy, gratulálok!
M: Nekem is vannak rajzaim. Van egy Cobra Kay-os, ez a Miguel, itt van Ilay, más néven Hawk, itt van Johnny Sansay, ez a Nagy pénzrablásból az egyik szereplő, ez meg Daniel Larusso, és Miguel.
A: Nagyon jók. Szépen színezel. Tehát ezek a rajzok hoznak téged „lázba”. Értem.
Nagyon örülök, hogy megmutattátok a rajzaitokat. És téged pedig, Kevin, láttalak a gyermeknapon, hogy a tájfutásnál nagyszerűen futottál. Még ugyan jól bírtad, tele vagy energiával. Úgyhogy gratulálok!
Köszönöm szépen. 
Egy általános kérdéssel folytatnám. Milyen érzés az, amikor elismerik azt, amiben jó vagy? Hogy ezt jól csinálod.
K: Nekem nagyon jó, például a nyuszi futón a tanárom mindig megdicsért engem, és nekem nagyon tetszett, hogy végre második lettem.
A: Aha. És ez inspirál téged arra, hogy újra és újra megpróbáld?
K: Igen. Jövőre szeretnék lenni első helyezett. Mert akkor a Milán osztálya ellen fogok futni, és azok közül már szinte mindenkit lefutottam. Úgyhogy szeretnék első lenni.
A: Jó, hát legyen is úgy akkor.
M: Én meg ezeket elmondtam mind a suliban. Egy pár rajzot a suliban is csináltam, és ott megdicsértek, és azt szerettem és jó érzés volt.
A: Ugye-ugye? Nekem is jó érzés, amikor megdicsérnek.
L: Én mondjuk imádom, amikor azt mondják, hogy „ezt most így szögre-hegyre eltaláltad”. Mint mikor ugye a jelmezbálkor lerajzoltam, hogy mibe öltöztem, akkor is dicséretet kaptam, meg még mellé egy könyvet is.
A: Aha. Tehát a jutalom az jól esik. Persze, érthető.
Mit tesztek azért, hogy még jobbak legyetek abban, amit szerettek csinálni? Tesztek-e valamit ennek érdekében?
K: Én az előbb is mondtam, hogy sokat futok kint és én azzal teszek.
A: Rendszeresen futsz, tehát gyakorolsz?
K: Igen. És akkor jobban bírom a köröket.
A: Értem. Te?
L: Én múltkor meséltem, hogy interjúm lesz, és akkor én hétvégén, este festeni kezdtem. Ilyen márkákat kezdtem el festeni, hogy jobb és jobb legyen, de… hogy is fejezzem ki? Nem a legszebbek lettek számomra.
A: Aha. Te magasra rakod a mércét, magad előtt. Igaz?
L: Igen.
A: Értem. Az nem baj. Neked?
M: Hát inkább rajzolok még több rajzot.
A: Egyre többet és többet?
M: Igen.
A: Merthogy a gyakorlat teszi a mestert. Van egy ilyen aranymondás, ugye? Ismeritek?
M: Igen.
A: Nagyon jó, örülök.
Kire tudtok számítani a környezetetekből, mint támogató? Iskola? A szülők? Vagy a barátok?
M: Nekem mindegyik.
A: Mind a három? Tehát észreveszik, hogy te jól rajzolsz? Meg hogy a karate az, ami téged érdekel?
M: Igen.
A: És vannak lehetőségek mondjuk az iskolában, hogy például lehet járni karatéra?
M: Nem, csak foci van, meg ilyesmi, de én azt nem nagyon szeretem.
A: Azt nem. Értem. Te?
K: Engem – amikor volt a nyuszi futó – a legjobban a tanárok és a barátok segítettek, és nagyon megköszönöm nekik, mert az ő támogatásuk nélkül nem is sikerült volna szerintem.
A: Ó! És hogyan támogattak téged?
K: A barátaim azok azt mondták, hogy „sikerülni fog”, tehát biztattak. És a tanáraim is szurkoltak nekem.
A: De jó! És te?
L: Én mondjuk, ha valami újat festek, mondjuk ezek is… Még régebben az ötös busszal jártunk haza, volt olyan, hogy a tanárommal voltunk ügyeleten, elvittem a rajzaimat, és megmutattam neki. S ő rögtön kérdezte, hogy van-e otthon elég lapom ahhoz, hogy még gyártsak. Meg azt mondta, hogy „nagyon szépek”.
A: Elismerte, hogy milyen szépek a rajzaid?
L: Igen.
A: Figyeljetek gyerekek! Aki a rajzzal szeretne foglalkozni, én meg tudom ígérni nektek, hogy hozok nektek rajzfoglalkozást ide a könyvtárba. Jó? Tervezek egy ilyen foglalkozást. Azért is érdekel ez a téma, mert az én nagylányom is szeret rajzolni, és tudom, hogy ha foglalkozunk ezzel jobban, és egy rajzolásban jártas ember foglalkozik veletek, akkor abból csak még jobb munkák születnek.
Mehetünk tovább a kérdésekkel. Volt-e már kudarcélményetek ezzel a kedvelt tevékenységgel kapcsolatban?
K: Nekem az volt a legrosszabb, amikor az udvaron futottunk kint a többiekkel, és M., meg A. mindig leelőzött engem, és én mindig visszafutottam. S azt mondták, hogy én harmadik leszek.  Amikor már legyőztek, akkor már biztos voltam benne, hogy harmadik leszek, de mégis egy meglepetés ért engem.
A: Merthogy második lettél. Akkor ez végül is annyira nem kudarcélmény, hanem sikerélmény inkább.
K: Igen.
A: Tehát akkor neked nem volt ilyen különösebb kudarcod ezzel a futással kapcsolatban?
K: De volt, mert első szerettem volna lenni, csak…
A: Ja, hogy magasra tetted te is a mércét, és nem sikerült.
K: Igen. 
A: De hát akkor tudod, hogy mit kell tenni, és teszed is akkor azt a dolgot. Jó. Mehetünk tovább, vagy még valaki szeretne válaszolni a kérdésre?
L: Nekem így szinte nem. De egyébként szeretnék még egyet mondani ehhez a rajzhoz kapcsolódva. Nekem kéthetente délután 13:40-14:50-ig rajzszakköröm van az iskolában.
A: Tényleg, te jársz?
L: Igen, oda szoktam járni, a V. nénihez.
A: Jó, köszönöm szépen. Ez nagyon jó hír. Akkor te már teszel azért „hivatalosan” is, hogy jobb legyél benne, hogy a rajzzal valamit el tudj érni.
L: Én, ha valami nem jól néz ki, akkor már meg se mutatom.
A: Neked akkor van egy egészséges önkritikád. Jó.
Van-e valamilyen célod ezzel a tevékenységgel a jövőben, amikor már felnőtt leszel?
L: Én már elgondoltam azt, hogy most a hetedikes G. is a Tinódiba szokott járni ilyen festő tanfolyamra, és arra gondoltam, hogy én is oda fogok majd járni.
M: Nekem pedig az, hogy karatéra fogok majd járni.
A: És mi a célod azzal, hogy karatéra akarsz járni? Mi az, ami élteti benned azt a vágyat, hogy tudj ugyanúgy mozogni, mint például ezek a Cobra Kay-osok?
M: Igen. Majd, amikor 11 vagy 12 éves leszek, elmegyek karatézni.
A: Tehát járni akarsz karatéra, hogy minél ügyesebben tudd ezeket a rúgásokat, meg mindenféle mozdulatokat. Aha. Jó. És van ilyen konkrét cél, mint például feketeövesnek lenni?
M: Feketeöves. Az a legnagyobb…
A: Oké, valamilyen egyéb hozzászólás?
K: Nekem az a célom például, hogy az iskolában nyolcadikig elnyerjem az érmeket, az első helyeket például. Utána pedig, hogyha nekem nagyon jól megy, és kijárom az iskolát, akkor elmehetnék valamerre futni így…
A: Vagy esetleg olimpiai babérokra törsz?
K: Hát, ha az sikerülne, szerintem az nem fog nekem sikerülni, de ki tudja…
A: Ki tudja? Hát így nem szabad hozzáállni, hogy „nem fog sikerülni”.
K: De azt is szeretnék… S ha nagyon felnőtt leszek, akkor gyerekeket is taníthatnék.
A: Azaz testnevelés órán szeretnél tanítani gyerekeket? Általános iskolásokat vagy középiskolásokat? Vagy az egyetemen? 
K: Igen. Én inkább általános iskolásokat szeretnék tanítani.
A: Hú, micsoda célok, tervek! Halljátok fiúk?
K: Mert az osztályban jól tesizek. Mert van több jó tesis, és én is köztük vagyok.
A: Értem. Te érzed is ezt magadon.
K: Igen.
A: Akkor ez egy konkrét, határozott cél, amit most megfogalmazott Kevin, és gratulálok hozzá. Jó. Gyerekek, van-e nektek példaképetek? Akinek a munkájára, tevékenységére szívesen néztek rá.
M: Nekem van, a Cobra Kai csapata. Van egy ilyen csapatkép a logóval, azt szeretem nézni.
K: Nekem a példaképem igazából magam. Én arra törekszek, hogy én magamat felülmúljam.
A: Ó, ez igen! És szoktad nézni az olimpiát, amikor van négy évente? Amikor a futóverseny van.
K: Nem szoktam nézni…
A: Akkor javaslom neked, hogy a következő olimpiánál figyeld a futóversenyeket, mert abból nagyon sokat lehet tanulni. Akár azzal, hogy nézed, hogy milyen technikával osszák be az energiájukat, vagy hogy hogyan élik meg a győzelmet stb. Ha te a sportban szeretnél célokat elérni, akkor figyeld az olimpiát, majd, ha itt az idő. Jó, köszönöm. Neked?
L: Nekem nincs példaképem. Én a magam ura vagyok.
A: Te is a magad ura vagy. Jó, hát ez is egy nézőpont, köszönöm.
Végezetül még egy kérdés van hátra. Szeretnétek a célok eléréséről, annak módjáról kicsit többet tudni?
L: Nekem úgy nincs több célom ezzel. Csak annyi, hogy fessek. 
A: Neked akkor csak, mint hobbi, van ez a kedvelt tevékenyéged?
L: Hát így unalomból fogom. Nem olyan leszek, hogy százszor lerajzolom mondjuk a Mona Lisa-t.
A: Persze. Jó, tehát a foglalkozást illetően más terveid vannak.
L: Igen. Inkább a rokonságban adom oda a festményeimet, hogy nézzék meg….
K: Én nem akarok többet tudni, mert én azt szeretném, hogy az életben ez meglepetés legyen, hogy mire tudok számítani. Mert én szeretem a kihívásokat.
M: Én igen. Szeretnék többet hallani, olvasni a karatéról.
A: Jó, rendben van.
Nos, fiúk. Sok sikert kívánok nektek, gyerekek! Köszönöm szépen a beszélgetést. Az interjúnak ezzel vége.
Mindenki: Köszönjük. Viszlát!








